**Θέσεις .**

**Πρώτη ενότητα .**

**Ο ΣΥΡΙΖΑ και ο νέος κόσμος.**

***Τα πάντα ρει και ουδέν μένει***.

Ο σοφός Ηράκλειτος είχε κατανοήσει πριν από 2500 χρόνια, οτι ο κόσμος περιγράφεται καλύτερα από τη λέξη  «κινείται» παρά από το ρήμα «ποιώ».

Έτσι στον Ηράκλειτο δεν υπάρχει το «ο ποιητής των πάντων, ορατών και αοράτων» , ούτε καν το «την ιστορία την κάνουν (ποιούν) οι άνθρωποι»  αλλά υπάρχει το «η ιστορία κινείται».

Ο κόσμος σήμερα βρίσκεται σε μεγάλη αναταραχή. Γεωπολιτικά γίνονται τεκτονικές αλλαγές . Οι αμερικάνοι αποχωρούν από την κεντρική Ασία. Νέες δυνάμεις σπεύδουν και καλύπτουν το κενό . Η Ανατολική Μεσόγειος αποσταθεροποιείται. Το κέντρο των γεωπολιτικών αντιπαραθέσεων μετατοπίζεται από τον Ατλαντικό στον Ειρηνικό και η πατρίδα μας βιώνει την αγριότητα του Νεοφιλελευθερισμού .

**Το πρεκαριάτο .**

***Ζούμε στην εποχή των τεράτων.***

Μιά νέα κοινωνική ομάδα γεννιέται από την αποσάθρωση της λεγόμενης μεσαίας τάξης και του αλλοτριωμενου προλεταριάτου . Είναι οι άνεργοι , νέοι , φοιτητές ,αυτοί που δεν διαθέτουν σίγουρη θέση εργασίας , αυτοί που είναι υποχρεωμένοι να εργάζονται πάνω από το 8ωρο για τα προς το ζην ,μικροσυνταξιούχοι που βλέπουν την σύνταξη τους να εξανεμίζεται από την ακρίβεια , άνθρωποι που αναγκάστηκαν να δανειστούν τον καιρό της κρίσης και τώρα αδυνατούν να πληρώσουν , αυτοί που τα φέρνουν δύσκολα , αυτοί που δεν έχουν τους αναγκαίους πόρους για να προγραμματίσουν την ζωή τους , αυτοί που ωθούνται στο κοινωνικό περιθώριο.

Το κοινό χαρακτηριστικό όλων αυτών είναι η γενικευμένη ανασφάλεια .

**Για την πολιτική εκπροσώπηση του πρεκαριάτου.**

Η «ανασφαλής» κοινωνική ομάδα (την λένε πρεκαριάτο)  υποεκπροσωπείται στο ελληνικό πολιτικό σκηνικό. Τα πολιτικά κόμματα έχουν την τάση να την αγνοούν .

Η ΝΔ την  κοροϊδεύει και την χειρίζεται  τάζοντας της κοινωνικά επιδόματα. Χρησιμοποιεί την βιοπολιτική για να την πειθαρχήσει.

Για το ΚΙΝΑΛ και την σοσιαλδημοκρατία , το πρεκαριάτο καλύπτεται ή εν πάση περιπτώσει κινείται στις παρυφές του κοινωνικού κράτους.

Γιά το ΚΚΕ το πρεκαριάτο είναι μια ανωμαλία στην κοινωνική του ανάλυση .Ταυτιζεται  με το λούμπεν προλεταριάτο και γι αυτό τον λόγο αντιμετωπίζεται (θεωρητικἀ)  με καχυποψία .

Αντίθετα και πολυ σωστά , το Μέρα25 έχει στο κέντρο των κοινωνικών του αναλύσεων το πρεκαριάτο.Αλλά για την ώρα αδυνατεί να το πλησιάσει .

Στις επίσημες αναλύσεις του ΣΥΡΙΖΑ το πρεκαριάτο είναι εξαφανισμένο στην λαοθάλασσα των μη προνομιούχων και αντιμετωπίζεται με αμηχανία .Φυσικά υπάρχουν εξαιρέσεις και επισημάνσεις με κορυφαίες τις αναλύσεις του συντρόφου Δουζίνα .

Πολύ σωστά alt-right έχει συνειδητοποιήσει το κοινωνικό βάρος του πρεκαριάτου και σπεύδει να το εκπροσωπήσει πολιτικά με την εθνικιστική και την αντιεμβολιαστική ατζέντα .

**Η οικονομική θέση του πρεκαριάτου.**

Ο ύστερος καπιταλισμός έχει οργανική ανάγκη το πρεκαριάτο και αυτο διότι θέλει και επιδιώκει τις εξής θεμελιώδεις εργασιακές αλλαγές :

1. Τἀση   υποκατάστασης της μισθωτής εργασίας με την αμοιβή με μετρήσιμη εργασία.
2. Συμπίεση των αμοιβών των εργαζομένων και εργασία πέραν του οκταώρου.
3. Εργασία από απόσταση , όπου ο μισθός ως αμοιβή για τον προσφερόμενο χρόνο εργασίας χάνει το νόημα του ενώ προωθείται και κυριαρχεί η σύνδεση της αμοιβής με την παραγωγικότητα .

Στην Ελλάδα η νομική «τακτοποίηση» όλων αυτών των αλλαγών έγιναν με τους πρόσφατους εργασιακούς νόμους του Χατζιδάκι.

Με αυτή όμως την  κοινωνική δυναμική , η «ανασφαλής» τάξη τείνει να αυξάνεται εις βάρος των μικρομεσαίων και των εργατών . Επιπλέον είναι αυτή που παράγει σήμερα  την  υπερεργασία που κατά τον Μαρξ  αυξάνει τον πλούτο και δυναμώνει το κεφάλαιο .

**Η κοινωνική δυναμική και το πρεκαριάτο .**

Το μοντέλο της κοινωνικής διάρθρωσης είναι η κοινωνική πυραμίδα .Στην κορυφή της στέκεται η αστική τάξη ,από κάτω της βρίσκεται η μεσαία τάξη και στην βάση της είναι το πρεκαριάτο. Η κάθε τάξη είναι στρωματοποιημένη. Έτσι έχουμε μεγαλοαστους ,αστούς και μικροαστούς, μεσαίους και μικρομεσαίους , μεγαλοαγρότες και μικροαγροτες προλετάριους και πρεκάριους.

Η τάση στον νεοφιλελευθερισμό ειναι η συγκέντρωση πλούτου στην κορυφή  και η φτωχοποίηση στην βάση της πυραμίδας. Έτσι έχουμε μια ολοένα και στενότερη κοινωνική κορυφή και μια διευρυνόμενη βάση . Η κοινωνική ροή είναι από τα πάνω προς τα κάτω . Εύκολα ο μεσαίος γίνεται μικρομεσαίος και ο μικρομεσαίος πρεκάριος ενώ η αντίθετη φορά γίνεται όλο και πιό δύσκολη . Η σύγκρουση συμφερόντων μεταξύ των τάξεων κινεί από την μια πλευρά την ιστορία και από την άλλη σπρώχνει τις πολιτικά κόμματα σε ένα αγώνα εκπροσώπησης και προσεταιρισμού τάξεων και κοινωνικών ομάδων .

**O ΣΥΡΙΖΑ, το πρεκαριάτο και οι μεσαἰοι .**

***Ο σ. Δουζίνας το είπε και την ψυχή του την έσωσε.***

Η ιδεολογική ηγεμονία πάνω στο πρεκαριάτο είναι το πρόκριμα για την «δεύτερη φορά αριστερά».

Αν ο ΣΥΡΙΖΑ δεν κατορθώσει να εκπροσωπήσει πολιτικά τους «ανασφαλείς» είναι βέβαιο ότι θα το κάνει κάποιος άλλος πολιτικός φορέας. Ο ΣΥΡΙΖΑ στον  αγώνα του για την ηγεμονία στο πρεκαριάτο έχει ιδεολογικό αντίπαλο τον νεοφιλελευθερισμό και πολιτικό αντίπαλο την alt-right. Ο νεοφιλελευθερισμός παράγει το όραμα της κοινωνικής ανόδου μέσω του εκσυγχρονισμού και η alt-right πλασάρει στο πρεκαριάτο την ατζέντα του εθνικισμού του αντιεμβολιασμού σαν υπεύθυνους για την κοινωνική και οικονομική κρίση .

Από την άλλη πλευρά αν το κόμμα μας περιοριστεί μόνο στην εκπροσώπηση του πρεκαριάτου και αγνοήσει την μεσαία τάξη , η εκλογική του νίκη φαντάζει δύσκολη αν όχι αδύνατη.

Συνέπεια αυτών πρέπει να έχουμε μιά πολιτική προσεταιρισμού των μικρομεσαίων. Καταρχήν πρέπει να έχουμε υπόψιν μας ότι δεν είναι όλες οι επιχειρήσεις βιώσιμες ακολουθώντας την πεπατημένη . Αυτό πρέπει να το εξηγήσουμε στους μικρομεσαίους και να τους ενθαρρύνουμε να αλλάξουν δομές και λειτουργίες ώστε να μπορούν να γίνουν βιώσιμοι . Πρέπει να τους δώσουμε εύκολη πρόσβαση σε τραπεζική χρηματοδότηση και να τους ενθαρρύνουμε να περάσουν στην ψηφιακή εποχή .

Η ίδρυση ενός κρατικού φορέα που θα παρέχει επιχειρηματικές συμβουλές και θα καταρτίζει business plan για μικρομεσαίες επιχειρήσεις φαίνεται αναγκαία .

Όμως θα υπάρξουν περιπτώσεις σύγκρουσης συμφερόντων μεταξύ «μεσαίων» - «μικρομεσαίων» και πρεκαριάτου. Σε αυτή την περίπτωση , το κόμμα μας θα πρέπει να έχει σαφή πολιτική υπέρ των αδυνάτων.

Παράδειγμα : Σε απεργιακή διεκδίκηση στον χώρο της εστίασης από πρεκάριους (σερβιτόροι- μάγειρες ) απέναντι σε εστιάτορες , θα είμαστε στο πλευρό του πρεκαριάτου . Από την άλλη θα πρέπει να ενισχύουμε οικονομικά και τεχνικά τους εστιάτορες με πόρους που θα αντλούμε από την αστική τάξη .

Ο σύντροφος Δουζίνας με το άρθρο του [To αριστερό όραμα](https://emea01.safelinks.protection.outlook.com/?url=https%3A%2F%2Ftvxs.gr%2Fnews%2Fegrapsan-eipan%2Faristero-orama&data=04%7C01%7C%7C5769ca0879e64c81e48b08d9bd6af578%7C84df9e7fe9f640afb435aaaaaaaaaaaa%7C1%7C0%7C637749089351985230%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000&sdata=1mN3DqT6VUBOw9%2F0%2Ba6Sm1bwO5jSAWygQuIdGj5ice8%3D&reserved=0) βάζει το θέμα του υποκειμένου  της κοινωνικής αλλαγής τοποθετώντας στο επίκεντρο το πρεκαριάτο .

Αυτή η θεώρηση  αναπροσανατολίσει την πολιτική μας στόχευση με άξονες δράσης «ενάντια στην πανδημία και την ακρίβεια».

**Δεύτερη  ενότητα.**

**Ο ΣΥΡΙΖΑ του 3% και ο ΣΥΡΙΖΑ του 35%.**

***ουκ εν τω πολλώ το ευ;***

Ο ΣΥΡΙΖΑ του 3% στο διάστημα 2007 - 2015 εξελίχθηκε στον ΣΥΡΙΖΑ του 35% επειδή κατανόησε καλύτερα από όλη την αριστερά την τότε κοινωνική πραγματικότητα και εκμεταλλεύτηκε την πολιτική συγκυρία .

Όχημα του για αυτήν την εκπληκτική πορεία ήταν τα κινήματα .

Όλα τα κινήματα , τα νεολαιίστικα ,τα δικαιωματικά , το φεμινιστικό , των εξεγερμένων στις πλατείες .

Ο ΣΥΡΙΖΑ από την περίοδο που κυβέρνησε μέχρι σήμερα , αποστασιοποιήθηκε από τα κινήματα . Ναι φυσικά και τα υποστηρίζει (με διάφορα  ψηφίσματα και ανακοινώσεις εντός και εκτός κοινοβουλίου ) , αλλά δεν συμμετέχει, ή συμμετέχει υποτονικά . Την ίδια χρονική περίοδο (2015 μέχρι σήμερα ) μειώνεται η επιρροή του ΣΥΡΙΖΑ στην κοινωνία . Οι τελευταίες δημοσκοπήσεις φέρνουν το κόμμα μας καθηλωμένο σε ποσοστά 20% με 24%. Επίσημες εξηγήσεις δεν έχουν δοθεί . Ανεπίσημα επιρρίπτονται ευθύνες στα ΜΜΕ και στις κατευθυνόμενες δημοσκοπήσεις .

Φυσικά και είναι αλήθεια ότι τα ΜΜΕ είναι εχθρικά με τον ΣΥΡΙΖΑ και ότι γίνονται δημοσκοπήσεις με στόχο τον επηρεασμό του εκλογικού σώματος , αλλά δυστυχώς και οι δημοσκοπήσεις που γίνονται και από φιλικά σε εμάς ΜΜΕ δείχνουν και αυτά καθήλωση του ΣΥΡΙΖΑ σε παρόμοια κακά ποσοστά .

Ακόμη χειρότερα , τα τελευταία στοιχεία δείχνουν μεγάλη πτώση της ΝΔ , μικρή **πτώση** του ΣΥΡΙΖΑ , αύξηση του ΚΙΝΑΛ και των αναποφάσιστων .

Αν δεν κατανοήσουμε και δεν εξηγήσουμε αυτήν την δυσμενή για μας πραγματικότητα ,δεν θα την αλλάξουμε και θα καθηλωθούμε σε ένα ποσοστό λίγο πάνω από το 20%.

Επειδή ο συσχετισμός μεταξύ της διαχρονικής εκλογικής απήχησης του ΣΥΡΙΖΑ και της συμμετοχής - επιρροής στα κινήματα είναι εμφανής πρέπει να αποδεχτούμε το αυτονόητο :

**Μεγαλώσαμε την επιρροή μας στην κοινωνία αγκαλιάζοντας τα κινήματα και  συρρικνούμεθα εγκαταλείποντας τα .**

**Τρίτη ενότητα .**

**Τις πταίει**

***Για όλα φταίνε οι πρώην και οι επόμενες.***

**Ιδεολογικά**

1. Σπεύσαμε να καλύψουμε το κενό που άφησε το ΠΑΣΟΚ στο πολιτικό κέντρο και το ιδεολογικό προοδευτικό κενό αγνοώντας οτι αυτού του τύπου ο προοδευτισμός (με ρίζες στον προπολεμικό Βενιζελισμό) ειναι προνομιακό πεδίο της Μητσοκακιας εκδοχής του Νεοφιλελευθερισμού .
2. Ασπαστήκαμε την νεοπλατωνική λογική ότι αφού οι ειδικοί γνωρίζουν, σε αυτούς εναπόκειται η λύση των κοινωνικών προβλημάτων .Οι ειδικοί βεβαίως και έχουν καλύτερη γνώση του αντικειμένου τους , αλλά θα μας οδηγήσουν στις λύσεις που αυτοί θέλουν .
3. Έχουμε την τάση να απαξιούμε την  ιστορία του εργατικού  και κομμουνιστικού κινήματος του μεσοπολέμου.Μας ενοχλούν οι όποιες αναφορες στην Τρίτη διεθνή και αρεσκόμεθα στο να λέμε ότι αυτή ήταν σταλινική περίοδος .Ετσι παραδίδουμε την ένδοξη ιστορία του  μεσοπολέμου  στο ΚΚΕ (που με την σειρά του αρνείται την πολιτική των λαϊκών μετώπων ).
4. Παρομοίως οι αναφορες στα εθνικοαπελευθερωτικά κινήματα της μεταπολεμικής ιστορίας αντιμετωπίζονται με καχυποψία (μα τι θέλουμε να κάνουμε ένοπλο αγώνα ;).
5. Συνέπεια του 3 και 4 , είναι ότι η στάση για το ΕΑΜ και τον εμφύλιο είναι μεταφυσική , μια και είναι ξεκομμένη από τον ιστορικό περίγυρο του μεσοπολέμου .

**Πολιτικά .**

1. Η αλήθεια είναι ότι στην  περίοδο της μεγάλης ανόδου ( 2011-2015) υποσχεθήκαμε πολλά ενώ στην περίοδο της κυβέρνησης μας (2015 - 2019) αναγκαστήκαμε να κάνουμε λιγότερα από τις προσδοκίες της κοινωνικής μας βάσης .
2. Πιστέψαμε τον μύθο ότι η μεσαία τάξη έχει καθοριστικό ρόλο   στην πολιτική σύγκρουση και σπεύσαμε να την αγαπήσουμε αφού πρώτα την φορολογήσαμε  στην περίοδο της διακυβέρνησης μας.
3. Δεν κατανοούμε ότι οι αναποφάσιστοι των δημοσκοπήσεων (περίπου 1.400.000 άτομα ) κινούνται αριστερότερα ημών και η προσπάθεια άλωσης από εμάς του λεγόμενου μεσαίου χώρου τους αφήνει στην καλύτερη περίπτωση παγερά αδιάφορους και στην χειρότερη τους ενοχλεί και μας αποξενώνει απ´ αυτούς .
4. Ουσιαστικά φλερτάρουμε με την ιδέα ενός σοσιαλδημοκρατικού κοινωνικού προγράμματος . Έτσι  εμφανιζόμαστε στα μάτια του κόσμου , όχι ως αριστεροί αλλά ως το έντιμο ΠΑΣΟΚ .

Η εμμονή μας στην κατάληψη του  μεσαίου χώρου μας απομακρύνει πολιτικά από τον κόσμο των φτωχών λαϊκών στρωμάτων . Συνέπεια αυτού είναι ότι θα έχουμε μεγάλο πολιτικό πρόβλημα αν τα στρώματα αυτά κατορθώσουν να εκφραστούν πολιτικά από άλλο φορέα ,αριστερό ή ακροδεξιό .

(Η χρυσή αυγή και ο Βελόπουλος προσπαθούν με σχετική επιτυχία να εκφράσουν την «φτωχολογιά»).

**Κοινωνικά**

1. Δεν κατανοούμε επαρκώς το ειδικό βάρος του πρεκαριάτου .Δεν ασχολούμαστε για την πολιτική του εκπροσώπηση και την οργάνωση του.
2. Δεν δουλεύουμε στα συνδικάτα και μας αρέσει να ακούμε απόψεις οτι ειναι εξωνημένα.
3. Την δουλειά που οφείλουμε να κάνουμε στην τοπική και περιφερειακή διοίκηση προτιμούμε να την εκχωρούμε στα στελέχη του μεσαίου χώρου . Πρακτικά είμαστε οδηγούμενοι από αυτούς για την χάραξη γραμμής στα αυτοδιοικητικά.
4. Αρνούμαστε ή στην καλύτερη περίπτωση υποβαθμίζουμε την δουλειά στους μαζικούς χώρους με συνέπεια να μην έχουμε επιρροή σε αυτούς τους χώρους . Τραγική συνέπεια η εικόνα μας στις διαδηλώσεις που συγκεντρώνουμε λιγότερο κόσμο και από τα αριστερά γκρουπούσκουλα .

**Οργανωτικά .**

1. Διολισθαίνουμε στην άποψη ότι το κόμμα είναι βαρίδι και λίγο πολύ αχρείαστο για την πολιτική μας.(λικβινταρισμός)
2. Αφού το παραβίασαμε πολλές φορές ,απαξιὠνουμε το καταστατικό του κόμματος και οι περισσότερες αποφάσεις παίρνονται αντικαταστατικά .
3. Ο φραξιονισμός με τον μανδύα των ρευμάτων και των τάσεων υποσκάπτει την ενότητα του κόμματος επιμένοντας οτι η σύνθεση απόψεων γίνεται στις φράξιες αντί  των κομματικών οργάνων .
4. Η γραμμή του κόμματος είναι προαιρετική για τα μέλη .Οποιος θέλει την εφαρμόζει σύμφωνα με το πως ο ίδιος την έχει κατανοήσει .Ακόμη χειρότερα αποφάσεις που λαμβάνονται , υποσκάπτονται από αυτούς που δεν την ψήφισαν .
5. Οι καινούργιοι σύντροφοι που προέρχονται από το πρώην ΠΑΣΟΚ έφεραν μαζί τους και τα κουσούρια του παλιού κόμματος τους . Έτσι κυριαρχεί η μεσσιανική αντίληψη για τον πρόεδρο του κόμματος και η λογική ότι η παροχή υπηρεσιών προς το κόμμα ξεπληρώνονται με κομματικές , δημοτικές και κρατικές αργομισθίες .

Φαίνεται ότι από την καταστατική επιταγή ότι είμαστε κόμμα μελών  ,οδηγούμεθα σε ένα κόμμα δύο επιπέδων . Κάτι ανάλογο με το δημοκρατικό κόμμα των ΗΠΑ όπου πάνω από τους απλούς κομματικούς ψηφοφόρους βρίσκεται ένα κονκλάβιο φωτισμένων ηγετών που ερμηνεύει τις διαθέσεις των ψηφοφόρων , καθορίζει τις κομματικες αποφάσεις και διαιωνίζει την παραμονή του στην ηγεσία του κόμματος .

Έτσι απεμπολούμε την δημοκρατία και διολισθαίνουμε στην αριστοκρατία .

**Ψυχολογικά**

Με την προσήλωσή μας στον μεσαίο χώρο , στρώνουμε το έδαφος στο δίλημμα «**γιατί να ψηφίσω το ιμιτασιόν (ΣΥΡΙΖΑ ) και όχι το ορίτζιναλ (νέο ΠΑΣΟΚ )** ;» που ορθώς θα προβάλλει η νέα ηγεσία του πασοκοκιναλ.

**Τετάρτη ενότητα .**

**Οι δυο γραμμές .**

***Σκοτἀδι το καταμεσἠμερο.***

**Η γραμμή του ρεαλισμού.**

Η μία γραμμήδιακατέχεται από ρεαλισμό ,εχει κομβικό της σημείο την έννοια της κυβερνώσας  αριστεράς και

μοιάζει πολιτικά  με την δυτικοευρωπαϊκή σοσιαλδημοκρατία .

Ενεργεί φυσικά  με γνώμονα την εκλογική νίκη στις επερχόμενες βουλευτικές εκλογές , δουλεύει για το χτίσιμο ενός αντιδεξιού μετώπου . Προς τούτο συζητά με τους όμορους πολιτικούς χώρους για συμμαχίες και συμπορεύσεις και δεν πτοείται από τις επανειλημμένες αρνήσεις που εισπράττει από τότε συνομιλητές της.

Έχει την  πεποίθηση ότι μπορεί να τα καταφέρει ,πληρώνοντας όμως κάποιο τίμημα . Το υπάρχον μπλοκ εξουσίας θα την αποδεχτεί , τα ΜΜΕ θα γλυκάνουν της συμπεριφορά τους απέναντι στον ΣΥΡΙΖΑ , θα συγκροτηθεί ένας καινούριος δικομματισμός . Στο καινούριο σκηνικό ο δεξιος πόλος θα εκφράζει τον νεοφιλελεύθερο εκσυγχρονισμό και ο αριστερός το κοινωνικό κράτος που διασφαλιζει την συνοχή της κοινωνίας.  Φυσικά το υπάρχον μπλοκ εξουσίας θα αξιώσει να μην θίγουν τα συμφέροντα του. Δηλαδή να μείνει αμετάβλητη η κατάσταση στον χρηματοπιστωτικό τομέα , στα ΜΜΕ , στον τομέα της ενέργειας , των τηλεπικοινωνιών , των μεταφορών , στην δικαιοσύνη . Φυσικά σε αυτόν τον συμβιβασμό θα γίνουν ανώδυνες και ορθολογικές βελτιώσεις του «συστήματος» που θα χρησιμοποιηθούν πολιτικά ως επιχειρήματα για την δικαίωση της ύπαρξης του αριστερού πόλου του δικομματισμού .

**Ποια όμως είναι τα ελαττὠματα αυτής της γραμμής ;**

1. Το πρόγραμμα του ΣΥΡΙΖΑ (το λεγόμενο πρόγραμμα Σταθάκη ) δεν μπορεί να υλοποιηθεί αν δεν θιγούν συμφέροντα στους τομείς της ενέργειας, τηλεπικοινωνιών ,μεταφορών και χρηματοπιστωτικών υπηρεσιών. Αν ο ΣΥΡΙΖΑ θελήσει να τα θίξει θα έρθει σε άμεση σύγκρουση με το εξουσιαστικό μπλοκ και έτσι το σχέδιο για αποδοχή και συμμετοχή στο νέο μπλοκ εξουσίας θα πάει περίπατο .
2. Η στρατηγική της πολιτικής διεύρυνσης θεωρεί ότι το 1 + 1 στην πολιτική κάνουν κάτι περισσότερο από 2. Αυτό ειναι αλήθεια στον χώρο των επιχειρήσεων διότι από την άθροιση των επιχειρηματικών μονάδων προκύπτει πλεονάζον αποτέλεσμα (βασικά λόγω της οικονομίας κλίμακας ). Στην πολιτική όμως η άθροιση όμορων πολιτικών χώρων επιφέρει λογικά μείωση διότι οι «εντος των τοιχών» δυσαρεστημένοι που θα θελήσουν να φύγουν είναι πάντα περισσότεροι από τους «εκτός» που θα γοητευτούν από το εγχείρημα της ένωσης και θα προστρέξουν . Αν κάποιος έχει αμφιβολία , ας προσπαθήσει να ερμηνεύσει το γιατί εμεις αντιπολιτευόμενοι μια σκληρή , ανάλγητη νεοφιλελεύθερη κυβέρνηση που τα έχει κάνει μαντάρα σε όλους τους τομείς βλέπουμε  στην καλύτερη των περιπτώσεων καθηλωμένα εκλογικά μας ποσοστά.

Αναφορες σε αυτήν την γραμμή μπορεί ο καθένας να βρεί ,πάμπολλες στο διαδίκτυο. Μια μικρή επιλογή είναι :

https://unidos.gr/k-zachariadis-n-pappas-chr-spirtzis-gia-to-politiko-mas-schedio-gia-mia-dieyrynsi-amfipleyri-politika-polypleyri-koinonika/

[Με αφορμή μια συζήτηση με τον Παντελή Καψή](https://tvxs.gr/news/egrapsan-eipan/me-aformi-mia-syzitisi-me-ton-panteli-kapsi)

[Γιώργος Τσίπρας στο tvxs.gr](https://tvxs.gr/news/ellada/giorgos-tsipras-sto-tvxsgr-ston-syriza-prigkipes-kai-megalometoxoi-zitoyn-meridia-eksoys)

[Νίκος Μπίστης: Πώς θα σπάσει το αντι-ΣΥΡΙΖΑ μέτωπο](https://tvxs.gr/news/ellada/nikos-mpistis-pos-tha-spasei-anti-syriza-metopo-kai-pos-tha-prokypsei-i-proodeytiki-diak)

[Προοδευτική διακυβέρνηση. Προϋποθέσεις και αντιΣΥΡΙΖΑ μέτωπο](https://tvxs.gr/news/egrapsan-eipan/proodeytiki-diakybernisi-proypotheseis-kai-antisyriza-metopo)

Επιγραμματικά η γραμμή του ρεαλισμού στοχεύει στην αποδοχή της από το νυν μπλοκ εξουσίας ,αντιλαμβάνεται πολύ καλά τις κινήσεις στο πολιτικό φάσμα , κινείται για την συγκρότηση του αντιδεξιού μετώπου , θεωρεί ότι μεγαλώνει  την πολιτική επιρροή του ΣΥΡΙΖΑ με την διεύρυνση (εκ των πραγμάτων προς τον μεσαίο χώρο ).  Από την άλλη δεν ενδιαφέρεται ,σχεδόν αγνοεί τις κινήσεις που γίνονται στην ελληνική κοινωνία . Αρνείται να δουλέψει για την οργάνωση του πρεκαριάτου , της φαίνεται δύσκολη η δουλειά στα συνδικάτα και έχει εκχωρήσει την δουλειά για την νέα γενιά και το φοιτητικό κίνημα και τους μετανάστες στην νεολαία ΣΥΡΙΖΑ (με μέτρια αποτελέσματα ). Βεβαίως διακηρύσσει την στήριξη της στα φτωχά στρώματα αλλά χωρίς να δουλεύει για την οργάνωση τους  .

**Η αριστερή γραμμή .**

Εκφράζεται ως αντίθετη με την γραμμή του ρεαλισμού , χωρίς να έχει ξεκαθαρίσει το τι ακριβώς ζητάει. Συμφωνεἰ ὀμως στα εξής :

Ο στὀχος (κοντινὀς ἠ μακρινός) εἰναι ο δημοκρατικός σοσιαλισμός και η υπέρβαση του καπιταλισμού.

Η συνεχής μεταφορά πόρων από το κεφάλαιο στην εργασία .

 Η μεταφορἀ ισχύος από το κράτος στους πολίτες.

Η διεύρυνση και το βάθεμα των θεσμών της αντιπροσωπευτικής δημοκρατίας και την ανάπτυξη μορφών άμεσης δημοκρατίας.

Συμφωνεί με το διακηρυγμένο πρόγραμμα του ΣΥΡΙΖΑ (πρόγραμμα Σταθάκη ) αλλά το θεωρεί ανεφάρμοστο αν ο ΣΥΡΙΖΑ δεν ελέγξει τους κρίσιμους τομείς της οικονομίας (χρηματοπιστωτικός, ενέργεια , τηλεπικοινωνίες, μεταφορές , ΜΜΕ) . Ορισμένοι σύντροφοι ζητούν επιπλέον την αλλαγή του δικαστικού συστήματος ,ζητώντας εκλεγμένους απο το λαό δικαστές και εισαγγελείς (ανάλογο με το δικαστικό σύστημα των ΗΠΑ) , άλλοι προτείνουν τον διαχωρισμό της εκκλησίας από το κράτος , άλλοι τον επαναπροσδιορισμό μας απέναντι στην ΕΕ.

Αναφορες για την αριστερή γραμμή :

[To αριστερό όραμα](https://tvxs.gr/news/egrapsan-eipan/aristero-orama)

[Ριζοσπαστική αριστερά ή κεντροαριστερά;](https://tvxs.gr/news/egrapsan-eipan/rizospastiki-aristera-i-kentroaristera)

[Οι αριστερές ιδέες σήμερα | Κώστας Δουζίνας (douzinas.gr)](https://douzinas.gr/%CE%BF%CE%B9-%CE%B1%CF%81%CE%B9%CF%83%CF%84%CE%B5%CF%81%CE%AD%CF%82-%CE%B9%CE%B4%CE%AD%CE%B5%CF%82-%CF%83%CE%AE%CE%BC%CE%B5%CF%81%CE%B1/)

**Ιδεολογικα** η ρεαλιστική γραμμή ,κάνει σαφείς αναφορἐς στην ανάγκη για εκσυγχρονισμό, ενώ η αριστερή γραμμή αναφέρεται περισσότερο στην ανάγκη για δημοκρατία .Φυσικἀ η κάθε πτέρυγα ισχυρίζεται ότι αρέσκεται και στα δύο αλλά εδώ μας ενδιαφέρει για το που πέφτει ο τόνος .

**Πολιτικά** η ρεαλιστική γραμμή παλεύει για την προσχώρηση στο νυν μπλοκ εξουσίας ενώ η αριστερή γραμμἠ ζητάει την ανατροπή του. Για τους «ρεαλιστές» ιδέα του σοσιαλιστικού μετασχηματισμού της κοινωνίας είναι κάτι που αφορά το απώτατο μέλλον ενώ για τους «αριστερούς» είναι άμεση προτεραιότητα .

**Κοινωνικά** η ρεαλιστική γραμμή προκρίνει την δουλειά στην αυτοδιοίκηση και στα Επιμελητήρια, ενώ η αριστερή προτιμά την δουλειά στους χώρους δουλειάς. (Και εδώ ο τόνος έχει την σημασία του)

**Οργανωτικά** η ρεαλιστική γραμμή θέλει ένα κόμμα βυθισμένο στην δημοκρατική παράταξη , που η πολιτικές αποφάσεις θα παίρνονται από την σύνθεση των τάσεων  και των ρευμάτων (μια τάση καλλιεργεί και την ιδέα του προέδρου Μεσσία ),

ενώ η αριστερή γραμμή θέλει ένα δημοκρατικά οργανωμένο κόμμα μελών .

**Ψυχολογικά** η ρεαλιστική γραμμή νοιὠθει πιό άνετα συζητώντας με το εκσυγχρονιστικό πάλαι ΠΑΣΟΚ ενώ η αριστερή γραμμή νοιὠθει πιό άνετα συζητώντας με την κινηματική αριστερά .

Το συνέδριό μας πρέπει να συνθέσει την καινούργια πραγματικότητα , μα πάνω απ´ όλα πρέπει να φροντίσει για την ψυχολογική ενότητα του κόμματος ,που έχει διαταραχθεί από τον άκρατο φραξιονισμό . Αλλά αυτό είναι άλλο κεφάλαιο .

**Παρατηρήσεις συντρόφων που ενσωματώθηκαν στην πρώτη ενότητα.**

**παρατήρηση** (1).

Στο κείμενο εμφανίζεται ότι υπάρχει σύγκρουση συμφερόντων μεταξύ πρεκαριάτου και μεσαίας τάξης. Αυτό φαίνεται απλοϊκό . Η λεγόμενη μεσαία τάξη είναι και αυτή κατακερματισμένη . Στην πραγματικότητα η στρωματοποίηση της λεγόμενης μεσαίας τάξης  μοιάζει με πυραμίδα που έχει στην βάση της, μια ευρεία βάση μελλοντικών φτωχων και στην κορυφή της στέκονται όσοι φλερτάρουν με την διαφυγή τους στην αστική τάξη .

Στους καιρούς μας ως αποτέλεσμα της νεοφιλελεύθερης πολιτικής , η ταξική ροή  είναι από τα πάνω προς τα κάτω και μετατρέπει τα μικρομεσαία στρώματα σε πρεκάριους , τους μεσαίους σε μικρομεσαίους . Τελικά μόνο λίγοι από την κορυφή της πυραμίδας ,διαφεύγουν στην αστική τάξη .

Συνέπεια αυτών πρέπει να έχουμε μιά πολιτική προσεταιρισμού των μικρομεσαίων. Καταρχήν πρέπει να έχουμε υπόψιν μας ότι δεν είναι όλες οι επιχειρήσεις βιώσιμες ακολουθώντας την πεπατημένη . Αυτό πρέπει να το εξηγήσουμε στους μικρομεσαίους και να τους ενθαρρύνουμε να αλλάξουν δομές και λειτουργίες ώστε να μπορούν να γίνουν βιώσιμοι . Πρέπει να τους δώσουμε εύκολη πρόσβαση σε τραπεζική χρηματοδότηση και να τους ενθαρρύνουμε να περάσουν στην ψηφιακή εποχή .

Η ίδρυση ενός κρατικού φορέα που θα παρέχει επιχειρηματικές συμβουλές και θα καταρτίζει business plan για μικρομεσαίες επιχειρήσεις φαίνεται αναγκαία .

Όμως θα υπάρξουν περιπτώσεις σύγκρουσης συμφερόντων μεταξύ «μεσαίων» - «μικρομεσαίων» και πρεκαριάτου. Σε αυτή την περίπτωση , το κόμμα μας θα πρέπει να έχει σαφή πολιτική υπέρ των αδυνάτων.

Παράδειγμα : Σε απεργιακή διεκδίκηση στον χώρο της εστίασης από πρεκάριους (σερβιτόροι- μάγειρες ) απέναντι σε εστιάτορες , θα είμαστε στο πλευρό του πρεκαριάτου . Από την άλλη θα πρέπει να ενισχύουμε οικονομικά και τεχνικά τους εστιάτορες με πόρους που θα αντλούμε από την αστική τάξη .

(Συμβολή των συντρόφων Λ.Π.  Ν.Κ και Π.Π.).

**Παρατήρηση (2).**

Αν αρνηθούμε την προσέγγιση της μεσαίας τάξης ,τότε απεμπολούμε την δυνατότητα να σχηματίσουμε κυβέρνηση  με βουλευτική πλειοψηφία . Αυτό συμβαίνει λόγω του  εκλογικού βάρους των μεσαίων στρωμάτων .

(Συντρόφισσα Λ.Π).

**Παρατήρηση (3) .**

Ο ορισμός του πρεκαριάτου είναι στενή .

Ο σύντροφος Δουζίνας το παρουσιάζει πολύ καλύτερα .

«Το νέο πολιτικό υποκείμενο. Η αριστερά συντονίζεται με τις αλλαγές στην κοινωνική αναπαραγωγή, τη μείωση της εργατικής τάξης με την παγκοσμιοποίηση, το πέρασμα στη μεταφορντική κοινωνία της άυλης εργασίας. Εκφράζει τα νέα κοινωνικά στρώματα τους άνεργους, τους νέους, τους φοιτητές, το πρεκαριάτο, τις κοινωνικά αποκλεισμένες μειονότητες που συμπληρώνουν το μεγάλο εργαζόμενο πλήθος.

Αλλά η σύνδεση των νέων με το συλλογικό και το πολιτικό υποκείμενο δεν είναι απλά θέμα παιδείας και ιδεολογικής απομυθοποίησης.  Οι ασυνείδητες και φαντασιακές επενδύσεις που κινητοποιεί ο καπιταλισμός, ο βιοπολιτικός έλεγχος που οδηγεί σε ατομοκεντρικές συμπεριφορές βάζουν την ψυχαναλυτική θεωρία στο κέντρο πολιτικής.»

(Σύντροφος Π.Π.)

**Παρατήρηση (4).**

Το κείμενο υπονοεί αλλά δεν τονίζει τον κίνδυνο να εκφραστεί πολιτικά το πρεκαριάτο από την Ακροδεξιά ,όπως έγινε στην περίοδο του μεσοπολέμου όπου στην Γερμανία και την Ιταλία ένα μεγάλο μέρος του προλεταριάτου εκφρἀστικε πολιτικά από τον ναζισμό και τον φασισμό .

**Παρατήρηση (5).**

Το Πρεκαριάτο ως νέα κοινωνική  ομάδα ,  προέκυψε από την εξέλιξη της επιστήμης και της τεχνολογίας στις σχέσεις και συνθήκες εργασίας. Τα χαρακτηριστικά που επέδρασαν καταλυτικά στην δημιουργία του είναι :

Αμοιβή ανάλογη με μετρήσιμη εργασία , με άμεση συνέπεια την μείωση της τάξης του μισθωτού προλεταριάτου.

Η παγκόσμια αποσάθρωση της βιοτεχνίας  και της μικρής επιχειρηματικότητας που για να επιβιώσει αναγκάστηκε να παράγει φασόν υπέρ  των παγκόσμιων μεγάλων  BRAND

Συμπίεση αμοιβών  των εργαζομένων και εργασία πέραν του οκταώρου λόγω συμπίεσης  των προσφερόμενων τιμών φασὀν από τις μεγάλες επιχειρήσεις .

Με την εργασία από απόσταση ,ο μισθός ως αμοιβή για τον προσφερόμενο χρόνο εργασίας χάνει το νόημά του ενώ προωθείται και κυριαρχεί η σύνδεση της αμοιβής με την παραγωγικότητα .

(Σύντροφος Ν.Κ).

**Παρατήρηση (6).**

Το πρεκαριάτο υπάρχει γύρω μας. Δεν χαρακτηρίζεται μορφωτικά . Μπορεί να  είναι νέοι υψηλής  μόρφωσης  γιατροί,  φαρμακοποιοί.,  δικηγόροι, οικονομολόγοι  που έχουν μεταναστεύσει ή εργάζονται   με δυσμενείς συνθήκες ή είναι άνεργοι. Μπορεί να απασχολούνται και στον δημόσιο τομέα με συμβάσεις ορισμένου χρόνου εργασίας , αν και στους «νεοφιλελεύθερους» καιρούς μας προωθείται το μοντέλο του ενοικιαζόμενου εργαζόμενου και έτσι μας προκύπτουν οι δανειζόμενοι  τραπεζικοί και ταχυδρομικοί υπάλληλοι .

Στον ιδιωτικό τομέα οι πρεκάριοι τεχνἰτες και διανομείς εμφανίζονται ως  «συνεργάτες» των επιχειρήσεων .

(Σύντροφος Ν.Κ).

**Παρατήρηση (7).**

Το πρεκαριάτο  διακατέχεται από το αίσθημα της  εργασιακής ανασφάλειας και κατά συνέπεια της οικονομικής ανασφάλειας. Δεν μπορεί να προγραμματίσει και να οργανώσει τη ζωή του και την κατοικία του .

Πολιτικά είναι  συνήθως πολιτική και αντισύριζα  διότι πιστεύει ότι  σύριζα είναι κρατιστής και εχθρικός στις ιδιωτικές επενδύσεις.

Ταξικά προήλθε  από κάθε κοινωνική ομάδα. Από προλεταριακή οικογένεια από μεσαία τάξη  μικροεπιτηδευματἰες , αγροτών ,αυτοαπασχολούμενων .

(Σύντροφος Ν.Κ).